KOMISIJOS REGLAMENTAS (EB) Nr. 1345/2005
2005 m. rugpjūčio 16 d.
nustatantis išsamias importo licencijų sistemos taikymo alyvuogių aliejui taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. balandžio 29 d. Tarybos reglamentą (EB) Nr. 865/2004 dėl bendro alyvuogių aliejaus ir valgomųjų alyvuogių rinkos organizavimo ir iš dalies keičiantį Reglamentą (EEB) Nr. 827/68 (1), ypač į jo 10 straipsnio 4 dalį,
kadangi:
(1)
Reglamento (EB) Nr. 865/2004 10 straipsnyje yra nustatytos specialios nuostatos, reglamentuojančios alyvuogių aliejaus importo licencijų išdavimą. Reikėtų numatyti su šių licencijų išdavimu susijusias tam tikras išsamias taikymo taisykles.
(2)
Šio reglamento nuostatos papildo 2000 m. birželio 9 d. Komisijos reglamento (EB) Nr. 1291/2000, nustatančio bendrąsias išsamias taisykles dėl importo ir eksporto licencijų bei išankstinio nustatymo sertifikatų sistemos taikymo žemės ūkio produktams (2), nuostatas.
(3)
Siekiant aiškumo ir skaidrumo, nuo 2005 m. lapkričio 1 d. reikėtų panaikinti 1995 m. birželio 28 d. Komisijos reglamentą (EB) Nr. 1476/95, nustatantį specialias išsamias importo licencijų sistemos taikymo alyvuogių aliejui taisykles (3).
(4)
1995 m. spalio 30 d. Komisijos reglamente (EB) Nr. 2543/95, nustatančiame specialias išsamias eksporto licencijų sistemos taikymo alyvuogių aliejui taisykles (4), numatoma privaloma eksporto licencijų išdavimo sistema. Remiantis Reglamento (EB) Nr. 865/2004 10 straipsnio 3 dalimi, eksporto licencijų išdavimas tampa neprivalomu, priklausomu nuo tolimesnės rinkos raidos. Todėl nuo 2005 m. lapkričio 1 d. reikėtų panaikinti ir Reglamentą (EB) Nr. 2543/95.
(5)
Šiame reglamente numatytos priemonės atitinka Alyvuogių aliejaus ir valgomųjų alyvuogių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Šiuo reglamentu nustatomos specialios išsamios importo licencijų sistemos, numatytos Reglamento (EB) Nr. 865/2004 10 straipsnyje, taikymo taisyklės.
2. Importuojant produktus, klasifikuojamus KN kodais 1509, 1510 00, 0709 90 39, 0711 20 90, 2306 90 19, 1522 00 31 ir 1522 00 39, būtina pateikti importo licenciją.
Paraiškos licencijoms gauti, licencijos ir jų išrašai pildomi ant blankų, kurių pavyzdžiai pateikti Reglamento (EB) Nr. 1291/2000 I priede.
2 straipsnis
1. Kad speciali sistema, numatyta reglamentuose, priimtuose Bendrijos ir kai kurių trečiųjų šalių sutartims įgyvendinti, būtų veiksminga, paraiškose importo licencijoms gauti ir pačių licencijų 7 ir 8 langeliuose nurodomas atitinkamos trečiosios šalies pavadinimas.
2. Importo licencija įpareigoja į nurodytą trečiąją šalį įvežti 1 dalyje nurodytuose reglamentuose numatytas sąlygas atitinkantį produktą, kuriam buvo išduota licencija.
3 straipsnis
1. Importo licencijos galiojimo trukmė yra 60 dienų nuo jos faktinio išdavimo dienos pagal Reglamento (EB) Nr. 1291/2000 23 straipsnio 2 dalies nuostatas.
2. Importo licencijų užstato dydis yra 10 EUR už 100 kg neto masės.
4 straipsnis
1. Valstybės narės Komisijai reguliariai praneša apie išduotas importo licencijas nurodydamos kiekius, kurioms jos buvo išduotos, o 2 straipsnio 1 dalyje nurodytais atvejais - ir importo kilmės vietą, laikydamosi tokių terminų:
a)
Reglamento (EB) Nr. 865/2004 1 straipsnio a punkte nurodytiems produktams - ne vėliau kaip 5 kiekvieno mėnesio dieną už laikotarpį nuo praėjusio mėnesio 16 dienos iki jo pabaigos ir ne vėliau kaip kiekvieno mėnesio 20 dieną už laikotarpį nuo einamojo mėnesio 1 iki 15 dienos;
b)
Reglamento (EB) Nr. 865/2004 1 straipsnio b ir c punktuose nurodytiems produktams, kurių importui buvo išduota licencija - per pirmą mėnesį, einantį po kiekvienų prekybos metų pabaigos.
Jeigu valstybė narė mano, kad kiekių, kuriems prašoma licencijų, įvežimas galėtų sutrikdyti rinką, ji nedelsdama apie tai praneša Komisijai, kaip tai numatyta 1 dalyje, atskirai nurodydama kiekius, kurių įvežimui buvo paprašyta išduoti licencijas, bet jos dar nėra išduotos arba paraiškos nėra patenkintos, ir kiekius, kurių įvežimui licencijos buvo išduotos per 15 dienų.
2. Visi 1 dalyje nurodyti pranešimai, taip pat pranešimai, kad paraiškų negauta, Komisijai perduodami elektroniniu būdu, naudojant priede pateiktą formą.
5 straipsnis
Reglamentai (EB) Nr. 1476/95 ir (EB) Nr. 2543/95 panaikinami.
6 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Jis taikomas nuo 2005 m. lapkričio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. rugpjūčio 16 d.